
RAPORT COMUN 
asupra 
Proiectului de lege pentru ratificarea Tratatului între Regatul Belgiei, Republica Bulgaria, Republica Cehă, Regatul Danemarcei, Republica Federală Germania, Republica Estonia, Irlanda, Republica Elenă, Regatul Spaniei, Republica Franceză, Republica Italiană, Republica Cipru, Republica Letonia, Republica Lituania, Marele Ducat al Luxemburgului, Republica Ungară, Republica Malta, Regatul Ţărilor de Jos, Republica Austria, Republica Polonă, Republica Portugheză, România, Republica Slovenia, Republica Slovacă, Republica Finlanda, Regatul Suediei, Regatul Unit al Marii Britanii şi Irlandei de Nord (state membre ale Uniunii Europene) şi Republica Croaţia privind aderarea Republicii Croaţia la Uniunea Europeană
             În temeiul prevederilor art. 9 din Regulamentul şedinţelor comune ale Camerei Deputaţilor şi Senatului, Comisiile pentru afaceri europene ale Camerei Deputaţilor şi Senatului au fost sesizate în fond, împreună Comisia juridică, de disciplină şi imunităţi a Camerei Deputaţilor şi cu Comisia juridică, de numiri, disciplină, imunităţi şi validări a Senatului, cu proiectul de Lege pentru ratificarea Tratatului între Regatul Belgiei, Republica Bulgaria, Republica Cehă, Regatul Danemarcei, Republica Federală Germania, Republica Estonia, Irlanda, Republica Elenă, Regatul Spaniei, Republica Franceză, Republica Italiană, Republica Cipru, Republica Letonia, Republica Lituania, Marele Ducat al Luxemburgului, Republica Ungară, Republica Malta, Regatul Ţărilor de Jos, Republica Austria, Republica Polonă, Republica Portugheză, România, Republica Slovenia, Republica Slovacă, Republica Finlanda, Regatul Suediei, Regatul Unit al Marii Britanii şi Irlandei de Nord (state membre ale Uniunii Europene) şi Republica Croaţia privind aderarea Republicii Croaţia la Uniunea Europeană, înregistrat la Senat cu nr. L270/ 28 mai 2012, iar la Camera Deputaţilor cu adresa PL-x 235 din 29 mai 2012. 
Consiliul Legislativ, prin avizul nr. 330 din 18 aprilie 2012, a avizat favorabil proiectul de lege.
             Proiectul de lege are ca obiect de reglementare ratificarea Tratatului privind aderarea Republicii Croaţia la Uniunea Europeană, semnat de România la Bruxelles, la 9 decembrie 2011
             Membrii comisiilor sesizate au luat act că negocierile de aderare ale Uniunii Europene cu Croaţia, s-au încheiat în iunie 2011, tratatul de aderare fiind semnat de statele membre şi Croaţia la 9 decembrie 2011. 

           Au luat act de asemenea, că Republica Croaţia urmează să devină membru al Uniunii Europene la 1 iulie 2013, după ratificarea tratatului de către parlamentele naţionale ale statelor membre.

          Membrii comisiilor îşi exprimă speranţa că noul stat membru se va afirma în scurt timp pe scena europeană ca un susţinător al iniţiativelor Uniunii, destinate realizării marilor sale obiective, chiar dacă aceasta ar implica o adâncire substanţială a integrării politice. 

           Membrii comisiilor amintesc bunele relaţii stabilite la nivel parlamentar între România şi Croaţia, în particular trilaterala comisiilor pentru integrare europeană din parlamentele Ungariei, României şi Croaţiei, precum şi dialogul politic la nivel bilateral şi multilateral al preşedinţilor Comisiei pentru afaceri europene a Parlamentului României şi preşedintelui Comisiei pentru integrare europeană a Parlamentului Croaţiei.

           Membrii comisiilor reţin că în cadrul negocierilor de aderare, Croaţia şi-a asumat anumite angajamente care trebuie îndeplinite până la data aderării. De aceea, pe parcursul perioadei de ratificare, progresele Croaţiei în punerea în aplicare a tratatului trebuie să continue, Comisia Europeană având misiunea de a monitoriza îndeaproape aceste progrese, în temeiul art. 36 din Actul de aderare, în special în domeniile politicii de concurenţă, securităţii, justiţiei, drepturilor şi libertăţilor fundamentale, sistemului judiciar. În cadrul acestui mecanism, Comisia Europeană are obligaţia de a prezenta rapoarte semestriale de evaluare a progreselor.
          Considerând că gradul de realizare a angajamentelor asumate de către Croaţia reprezintă un alt criteriu realist de suport al deciziei de ratificare a tratatului de aderare, membrii comisiilor au examinat în detaliu conţinutul Comunicării Comisiei Europene către Parlamentul European şi Consiliu, cu privire la Raportul de monitorizare a pregătirilor de aderare ale Croaţiei, publicată la 24 aprilie 2012, şi au constatat cu satisfacţie că în linii mari, pregătirile pentru aderare evoluează conform planurilor convenite cu partenerii europeni.
         În urma dezbaterilor, membrii celor patru comisii au hotărât cu unanimitate de voturi, să propună adoptarea proiectului de Lege pentru ratificarea tratatului de aderare a Republicii Croaţia la Uniunea Europeană.
       În aplicarea dispoziţiilor art. 148 alin. (3) din Constituţia României, republicată, competenţa de adoptare aparţine Camerei Deputaţilor şi Senatului, în şedinţă comună. 

